Wille Rydman

Wille-Werner Rydman (s. 2. tammikuuta 1986 Helsinki) on kokoomusta edustava suomalainen kansanedustaja ja kaupunginvaltuutettu. Rydman on toiminut Helsingin kaupunginvaltuuston jäsenenä kunnallisvaaleista 2012 ja kansanedustajana eduskuntavaaleista 2015 lähtien. Rydman on Finnvera Oyj:n hallintoneuvoston ja Pohjoismaiden Investointipankin tarkastusvaliokunnan jäsen.

Ura 
Rydman opiskeli Helsingin yliopistossa yleistä valtio-oppia ja on koulutukseltaan valtiotieteiden maisteri. Koko viisivuotisen yliopistotutkinnon hän suoritti kahdessa vuodessa vuosina 2006–2008.

Vuosina 2007–2009 Rydman toimi ensiksi Marja Tiuran ja sittemmin Sampsa Katajan eduskunta-avustajana. Kokoomusnuorten puheenjohtajana hän toimi kaksivuotiskauden 2010–2011. Vuodet 2012–2013 Rydman työskenteli koordinaattorina Libera-säätiössä ja vuonna 2014 konsulttina Innolink Group Oy:ssä. Syksyllä 2014 hän siirtyi kokoomuksen kansainvälisten asioiden sihteeriksi, missä tehtävässä hän toimi kansanedustajaksi valintaansa asti.

Rydman valittiin eduskuntaan toisella yrittämällä eduskuntavaaleissa 2015 4 524 äänellä ja jatkokaudelle eduskuntavaaleissa 2019 5 910 äänellä. Hän on eduskunnan perustuslakivaliokunnan jäsen ja hallintovaliokunnan varajäsen. Helsingin kaupunginvaltuustoon Rydman valittiin vuoden 2012 kunnallisvaaleissa 2 241 äänellä, uudelleen kunnallisvaaleissa 2017 3 467 äänellä ja jälleen vuoden 2021 kunnallisvaaleissa 3 816 äänellä, mikä oli kolmanneksi eniten kokoomuksen listalla.

Rydman toimi Helsingin opetuslautakunnan jäsenenä vuodet 2009–2015, joista varapuheenjohtajana 2013–2015. Helsingin tarkastuslautakunnan puheenjohtajana hän toimi 2015–2017. Rydman oli Helsingin kaupunginorkesterin johtokunnan puheenjohtaja vuosina 2013–2017, Kemijoki Oy:n hallintoneuvoston puheenjohtaja vuosina 2015–2019 sekä Helen Oy:n (ent. Helsingin Energia) hallituksen varapuheenjohtaja ja Helsingin kaupunginhallituksen jäsen vuosina 2017–2021.

Politiikka 

Helsingin Sanomien vuonna 2015 teettämän selvityksen mukaan Rydman oli tuolloin eduskuntaan valituista kansanedustajista oikeistolaisin yhdessä Elina Lepomäen kanssa. Rydman on kuvannut itseään konservatiiviksi tai liberaalikonservatiiviksi.

Rydman on keskittynyt erityisesti ulko-, turvallisuus- ja talouspolitiikkaan. Hän on ollut julkisuudessa etenkin tiukkojen maahanmuuttonäkemystensä ja maahanmuuttoon liittyvien lieveilmiöiden vuoksi. Rydmanin mukaan ”maahanmuuttopolitiikan pitää tapahtua vastaanottajamaan ehdoilla. Suomen eikä minkään muunkaan maan tule vastaanottaa enempää maahanmuuttajia kuin mitä se pystyy menestyksellisesti sopeuttamaan omaan yhteiskuntaansa – sen kieleen, tapoihin ja lakeihin. Hyvää tarkoittavat monikulttuurisuusprojektit ovat osoittautuneet vahingollisiksi sekä vastaanottajamaille että maahanmuuttajille itselleen, kun sopeutuminen uuteen kotimaahan on niiden myötä hidastunut.”

Talouspolitiikassa Rydman on arvostellut poliitikkoja siitä, että nämä syyttävät markkinataloutta omista virheistään. Valtion velkaantumista hän on arvostellut voimakkaasti. Suomen valtion alkaessa uudelleen velkaantua vuonna 2009 Rydman vaati menojen leikkaamista velkaantumisen sijaan. Rydmanin mukaan velkarahalla eläminen on nykyisen hyvinvoinnin maksattamista tulevien sukupolvien työllä ja paras puolustus hyvinvoinnille on ensisijaisesti kilpailukyvystä huolehtiminen.

Ahdistelukohu 
Helsingin Sanomat julkaisi 19. kesäkuuta 2022 artikkelin, jossa lehti kertoi keskusrikospoliisin vuonna 2020 selvittäneen nettivinkin pohjalta, oliko Rydman ahdistellut alaikäisiä tyttöjä ja nuoria naisia.  Poliisin esiselvityksessä haastatellut kertoivat Rydmanin tyrkyttäneen alkoholia, esittäneen seksuaalissävytteisiä kommentteja sekä kosketelleen ei-toivotusti. Keskusrikospoliisi ei tuolloin aloittanut esitutkintaa, koska yhdenkään puhutetun henkilön kertomuksen perusteella ei ollut syytä epäillä rikosta. Artikkelissa korostettiin, ettei Rydmanin väitetä syyllistyneen rikoksiin, vaan kyseen olevan siitä, millainen käytös on hyväksyttävää merkittävältä poliittiselta vallankäyttäjältä. Rydman kiisti toimineensa epäasiallisesti, piti artikkelissa luotua narratiivia valheellisena ja katsoi artikkelin sisältävän  lukuisia vääriä väitteitä. Rydman jätti poliisille Helsingin Sanomia ja osaa sen haastattelemia henkilöitä koskevan tutkintapyynnön. Elokuussa 2022 poliisi ilmoitti tehneensä tapauksesta esiselvityksen ja päättäneensä esitutkinnan aloittamisesta. Nimikkeinä Rydmanin tekemässä tutkintapyynnössä ovat törkeä kunnianloukkaus ja yksityiselämää loukkaava tiedon levittäminen.

Heinäkuussa 2022 keskusrikospoliisi aloitti saamiensa uusien tietojen perusteella esitutkinnan epäillystä seksuaalirikoksesta joka olisi kohdistunut vuonna 2015 tekohetkellä täysi-ikäiseen henkilöön.

Kokoomuksen puheenjohtaja Petteri Orpo, eduskuntaryhmän puheenjohtaja Kai Mykkänen ja puoluesihteeri Kristiina Kokko sanoivat pitävänsä Rydmaniin kohdistuvia väitteitä erittäin vakavina. Asiasta nousseen kohun ja epäluottamuksen vuoksi Rydman erosi kokoomuksen eduskuntaryhmästä toistaiseksi. Hän menetti paikkansa eduskunnan perustuslakivaliokunnassa. Hallintovaliokunnan varajäsenyyden Rydman sai pitää. Muuten hänelle ei olisi työjärjestyksen mukaan voinut maksaa kansanedustajan tehtävästä palkkaa. Rydman luopui luottamustehtävistään Helsingin kaupungilla sekä jäsenyydestään kokoomuksen valtuustoryhmässä.

Yksityiselämä 
Wille Rydman kuuluu Rydmanien sivistyssukuun. Rydmanin isä oli suomalaisen tiedevalistuksen vaikuttaja Jan Rydman. Wille Rydmanin isoisä on säveltäjä Kari Rydman. Samaan sukuun kuuluuvat mm. kauppaneuvos Walter Rydman, valtiopäivämies Victor Magnus Rydman ja ministeri Heikki Ritavuori. 

Teini-ikäiseksi asti Rydman suunnitteli itsekin ryhtyvänsä säveltäjäksi. Hän lauloi Cantores Minores -poikakuorossa ja opiskeli Sibelius-Akatemiassa musiikin teoriaa sekä Helsingin konservatoriossa teoriaa ja poikkihuilun soittoa. Hän myös sävelsi klassista musiikkia. Marraskuussa 2010 Tampereen akateeminen sinfoniaorkesteri esitti Rydmanin säveltämän Aino-sinfonian.

Julkaisut

Lähteet

Aiheesta muualla 

 
 Wille Rydmanin kotisivu
 Helsingin kaupunginvaltuuston jäsenet: Wille Rydman 

Kansallisen Kokoomuksen poliitikot
Kokoomusnuorten puheenjohtajat
Nykyiset Helsingin kaupunginvaltuutetut
Nykyiset kansanedustajat
Helsingin vaalipiiri
Vuonna 1986 syntyneet
Elävät henkilöt